**Osloregionens ordførererklæring om klima og miljø 2.0**

*Osloregionen er en av hovedstadsregionene i Europa med raskest befolkningsvekst. De 64 medlemskommunene i Osloregionen interkommunalt politisk råd (IPR) representerer 2,3 millioner innbyggere, og i 2019[[1]](#footnote-1) stod Osloregionen for 23 % av de totale klimagassutslippene i Norge. Hele 51 % av de nasjonale utslippene innen veitrafikk kom fra denne regionen.*

I februar 2019 signerte 54 ordførere i Osloregionen en erklæring om klima og miljø, i erkjennelsen av at lokale forvaltninger har viktige virkemidler og roller for å redusere klimagassutslippene for å begrense den globale oppvarmingen til 1,5 grader. Siden den gang er verdens klima- og miljøtilstand forverret. Konsekvensene av klimaendringene er synlige og tydelige også i vår region, blant annet hyppigere flommer og ekstremvær, for økende trusler mot natur, artsmangfold og sterkt belastede økosystemer i blant annet i Oslofjorden.

Med dette som bakteppe vil vi, ordførere i Osloregionen IPR, fornye og forsterke vår ambisjon om at Osloregionen skal være Europas ledende hovedstadsregion innenfor klima og miljø.

*Det innebærer at vi:*

* Anerkjenner målene fra Paris-avtalen om å begrense den globale oppvarmingen til 1,5 grader og Norges mål om 55 prosent reduksjon i klimagassutslipp i 2030 samt netto null i 2050. Vi anerkjenner også Parisavtalens andre mål om å øke evnen til å tilpasse skadevirkningene av klimaendringene. Som myndighetsutøvere og samfunnsutviklere vil vi bidra aktivt til å nå disse målene.
* Anerkjenner utfordringene som er slått fast av FNs Naturpanel om tap av naturmangfold. Som planmyndighet og samfunnsutviklere har vi en særlig viktig rolle for å håndtere naturkrisen.
* Vil legge press på nasjonale myndigheter for å iverksette tiltak for å håndtere både klimakrise og naturkrise og for å gi kommunene de økonomiske og juridiske verktøy vi trenger for å kunne bidra.
* Vil være pådriver for at staten og fylkeskommunene som innkjøper, utbygger, eiendomsbesitter og eier av infrastruktur bidrar til reduserte utslipp i Osloregionen.
* Vil samarbeide aktivt med internasjonale organisasjoner som har fokus på lokalforvaltningens rolle i klima- og miljøarbeidet, som for eksempel storbynettverket C40
* Vil integrere FNs bærekraftsmål i vår planlegging og drift, ikke minst mål 17: «Samarbeid for å nå målene».



**Klima**

Norges klimamål er gjennom Hurdalserklæringen skjerpet i tråd med EUs ambisjon om 55 prosent reduksjon i 2030 og klimanøytralitet i 2050. FNs klimatoppmøte i Glasgow november 2021 besluttet blant annet å fase ned kullproduksjon, stanse avskoging og øke den økonomiske innsatsen fra medlemslandene til klimaarbeidet. Vi, ordførere i Osloregionen, støtter Klimakur 2030 og Klimaplan 2021-2030 i at kommuner og fylkeskommuner spiller en nøkkelrolle for klimatilpasning og for å redusere utslipp, men ser at regjeringens forsterkede mål krever ytterligere tiltak. Derfor vil vi:

* Forplikte oss til å jobbe systematisk med å redusere utslipp, bevare økosystemer, øke karbonbinding og bevare naturmangfoldet i våre kommuner
* Sette oss ambisiøse, tallfestede og forpliktende klimamål i tråd med Parisavtalen og minst på nivå med Norges og EUs mål om utslippskutt, overvåke disse og utarbeide tiltak som gjennomsyrer våre kommunale planer og styringssystemer
* Utarbeide handlingsplaner for konkrete klimatiltak som må gjennomføres på kort sikt for å nå langsiktige mål, for eksempel gjennom å innføre klimabudsjett.
* Jobbe for redusert forbruk, både i kommunene og hos innbyggerne
* Iverksette klimatilpasningstiltak som gjør våre kommuner mer robuste mot dagens og fremtidens klima. Dette innebærer både å tåle utfordringer med mer styrtregn, som skred, overvann, flom, og utfordringer med høyere temperaturer, som tørke og hetebølger.
* Fremme gjenbruk av bygninger og bebygget grunn, prioritere fortetting og effektiv utnyttelse av allerede bebygde områder før nye områder bygges ut
* Som ambisiøse kommuner i Osloregionen levere inn mot de økte ambisjonene, men det krever også at staten fjerner barrierer som hindrer utslippskutt.

**Miljø og naturforvaltning**

Tap av naturmangfold er sammen med klimaendringene den største miljøutfordringen verden står overfor. Dette er dokumentert i internasjonale rapporter og i Norsk rødliste for arter 2021. FN har utpekt 2021-2030 til verdens tiår for restaurering av natur. I mars 2021 ble dessuten «Helhetlig tiltaksplan for en ren og rik Oslofjord med et aktivt friluftsliv» lagt frem av Regjeringen. Vi, ordførere i Osloregionen støtter at det må iverksettes tiltak for å redusere tap av naturmangfold og at det må tas et krafttak for å bedre miljøtilstanden i Oslofjorden og våre vassdrag. Derfor vil vi:

* Jobbe mot nedbygging av arealer og for vern av myr og dyrket mark
* Som planmyndighet legge vekt på bevaring av natur- og artsmangfold, naturrestaurering og jordvern for eksempel ved å utvikle egen kommunedelplan for naturmangfold eller ved å ta i bruk arealregnskap som styringsverktøy
* Gjøre en spesiell innsats for å gjenopprette et godt økosystem i vassdrag og Oslofjorden, blant annet gjennom samarbeid om reduserte utslipp fra kommunalt avløp, redusert avrenning fra landbruket og forskriftsarbeid om tømming av septik samt skrap/vask av fritidsbåter samt infrastruktur for dette.
* Der det er geografisk hensiktsmessig samarbeide om god vannressursforvaltning
* Tilrettelegge for at jordbruk og skogbruk i våre kommuner bidrar til redusert klimagassutslipp og økt karbonbinding
* Tilstrebe areal- og naturnøytralitet for å nå målene om å ivareta det rike naturmangfoldet rundt Oslofjorden- og forvente at staten gjør det samme.

**Areal- og transportplanlegging**

Som planmyndighet og samfunnsutviklere har vi kommuner en avgjørende rolle for å fremme bærekraftige byer og lokalsamfunn, herunder redusere utslipp fra transportsektoren, unngå byspredning og for å redusere tap av naturmangfold. En kompakt by- og tettstedsutvikling reduserer press for å bygge ut naturområder og dyrka mark, reduserer transportbehovet, muliggjør bedre kollektivtilbud, gjør at flere kan ha en aktiv hverdag hvor de går og sykler, bidrar til levende by- og lokalsamfunn samt en samfunnsøkonomisk effektiv utvikling av infrastruktur og tjenestetilbud. Derfor vil vi:

* Bidra til kompakt tettstedsutvikling og bærekraftige transportløsninger, gjennom samordnet areal- og transportplanlegging i et forpliktende samarbeid mellom kommunene og med fylkeskommuner og staten
* Videreføre og styrke felles regionale planer for areal og transport
* Oppfordre til videreutvikling og styrking av bærekraftige regionale transportløsninger som grunnlag for en flerkjernet region
* Anerkjenne at det statlige nullvekstmålet for byområder er en felles utfordring. Vi vil gjøre vår innsats for å nå nullvekstmålet, dvs at klimagassutslipp, kø, luftforurensning og støy skal reduseres gjennom effektiv arealbruk og at veksten i persontransporten tas med kollektivtransport, sykling og gange.
* Iverksette tiltak i våre kommuner for en effektiv, miljø, - og klimavennlig logistikk og varedistribusjon slik at trafikkarbeidet og klimagassutslippene reduseres.
* Etterspørre fossilfri transport i våre vare- og tjenesteanskaffelser, fortrinnsvis kjøretøy på elektrisitet, hydrogen og biogass.
* Følge opp vår rolle som planmyndighet og eiendomsbesitter for å legge til rette for ladeinfrastruktur og energistasjoner for både lette og tyngre kjøretøy i våre kommuner
* Bruke plansystemet aktivt for å fremme en miljøvennlig byutvikling og en mer klimavennlig bygg- og anleggsvirksomhet.
* Sette av arealer til klimaløsninger som samlast, lading, ombruk og gjenbruk av byggematerialer og masser.
* Vurdere behov for en regional handelsplass for gjenbruk av byggmateriell.
* Være en pådriver overfor nasjonale og regionale myndigheter for å styrke finansieringen og utbyggingstakten av sammenhengende, god og trygg infrastruktur for syklende og gående i Osloregionen

**Grønn næringsutvikling**

Kommuner spiller en helt sentral rolle i overgangen til et grønt næringsliv. Vi kan påvirke markedet gjennom å stille miljø- og klimakrav i våre anskaffelser. Vi har spesielt viktige roller som planmyndighet og samfunnsutvikler, ved å tilrettelegge og være en pådriver for fremtidsrettet og bærekraftig næringsutvikling. Derfor vil vi:

* Arbeide systematisk med å legge til rette for industriområder for grønn næringsutvikling
* Samarbeide over kommune- og fylkesgrenser for å styrke grønn næringsutvikling og smart ressursbruk og industriutvikling.
* Jobbe for økt karbonfangst og -binding i prosjekter som ikke skader naturmangfoldet blant annet i skognæringen
* Legge til rette for næringsutvikling knyttet til sirkulær økonomi og fremme sirkulære løsninger i egen virksomhet. Dette inkluderer næringsutvikling innen ombruk, reparasjon og oppsirkulering så vel som innen resirkulering av avfall.
* Vekte klima og miljø, f.eks. utslippsfrie løsninger, høyt i våre anskaffelser og anbudsprosesser og bruke anskaffelsesregelverket for å fremme grønne og innovative anskaffelser.
* Etterspørre fossilfrie bygge- og anleggsplasser, fortrinnsvis på elektrisitet, hydrogen og biogass der dette er mulig
* Etterstrebe forutsigbarhet for næringslivet, og tilrettelegge for dialog og samarbeid om grønn næringsutvikling mellom kommune og næringsliv.

**Virkemidler og tiltak**

En erklæring må følges opp i praktisk politikk. Vi, ordførere i Osloregionen, forplikter oss derfor til å:

* Ta i bruk både «pisk og gulrot» for å fremme gode klima- og miljøløsninger. Det skal lønne seg for innbyggere og næringsliv å velge klimavennlig
* Hver for oss og sammen øve påvirkning overfor nasjonale myndigheter slik at kommunene gis nødvendige økonomiske og juridiske verktøy i klima- og miljøpolitikken, for eksempel å ved at plan- og bygningsloven kan brukes til å stille klimakrav i arealplaner
* Være pådrivere for innovative klima- og miljøløsninger i samarbeid med forskningsmiljøer og lokalt næringsliv
* Samarbeide om kompetanseutvikling og erfaringsdeling av klima- og miljøtiltak som virker, herunder delta i klimanettverk
* Bidra til målrettet bruk av statlige virkemidler, herunder byvekstavtaler og andre samarbeidsprosjekter innen infrastrukturinvestering for å styrke transportløsninger med lave utslipp og redusert trengsel i bymiljøer
* Ta initiativ til samarbeid på tvers av kommune- og fylkesgrenser og på tvers av forvaltningsnivåer, blant annet innen knutepunktutvikling, kollektivtrafikk, billettsystemer, parkeringspolitikk, tilrettelegging for gående og syklende, veiforvaltning, redusere tap av naturmangfold og grønn næringsutvikling

**Frivillig tillegg:**

Jeg, ordfører i x kommune, ønsker å jobbe spesielt med følgende tiltak:

1. Oppdatere med 2020-tall i endelig versjon. [↑](#footnote-ref-1)